Rom
Pas Pol i raitim long ol lain bilong God i stap long taun Rom.
Pol i putim em yet long ples klia.
1
1Nem bilong mi Pol. Mi wokboi nating bilong Krais Jisas. Em i bin singautim mi na mi kamap aposel, na Em i bin makim mi bilong autim gutnius bilong God. 2Bipo yet God i bin tokim ol profet bilong Em na promisim dispela gutnius. Dispela gutnius i stap pinis long Buk bilong God. 3As bilong gutnius em i PIKININI bilong God. Em i bin kamap insait long lain bilong Devit. 4Tasol taim Em i kirap bek long matmat Holi Spirit bilong God i soim yumi olsem Em i strongpela PIKININI bilong God. Olsem na, Jisas Krais Em i Bikpela bilong yumi. 5Long wok bilong Krais, na bilong litimapim nem bilong Em, God i bin mekim grasia long mipela na givim wok aposel long mipela. Em i mekim olsem bilong singautim wan wan manmeri bilong olgeta kantri na bai ol i bilipim Em na bihainim olgeta tok bilong Em. 6Na yupela tu i stap insait long dispela lain God i singautim bilong pas wantaim Jisas Krais.
7Mi raitim dispela tok i go long ol lain bilong God i stap long Rom. Ol dispela lain God i lavim na singautim bai ol i stap lain bilong God.
God, Papa bilong yumi na BIKPELA Jisas Krais, tupela i ken i mekim grasia long yupela na mekim bel isi long yupela.
Pol i laik lukim ol lain bilong God i stap long Rom.
8Pastaim, long nem bilong Jisas Krais, mi tok tenkyu long God bilong mi long yupela olgeta. Long olgeta hap ol manmeri i stori long bilip bilong yupela, na long dispela as mi givim tenkyu long God. 9-10Olgeta taim mi yusim olgeta strong bilong mi bilong mekim wok bilong God na mi autim gutnius bilong PIKININI bilong God. Na God Em i witnis bilong mi. Olsem na, God i save, olgeta taim mi holim tingting long yupela taim mi mekim prea. Mi save prea na nau i luk olsem rot i op na God i orait long mi ken i kam long yupela. 11Holi Spirit i ken i yusim mi bilong strongim yupela, na long dispela as mi laik kam lukim yupela. 12Mi tingim olsem yumi ken i stori gut long bilip bilong yumi na dispela i ken i strongim yumi wantaim. 13Ol brata, yupela mas klia olsem planti taim mi bin tingting long kam long yupela, tasol olgeta taim ol sampela samting i pasim mi. Olsem na, mi laik kam bilong kamapim gutpela kaikai namel long yupela wankain olsem mi bin mekim long ol narapela lain Jentail. 14God i makim mi bilong mekim wok long ol lain Grik na bilong ol kanaka tu. Em i makim mi bilong mekim wok long ol save lain na bilong ol lain i no gat save wantaim. 15Olsem na, long dispela as mi strong long kam long yupela ol lain Rom na autim gutnius long yupela.
God i givim stretpela pasin.
16Mi no sem long gutnius bilong Krais. Long wanem, dispela gutnius em i strong bilong God bilong kisim bek manmeri i bilipim gutnius. Pastaim gutnius i kamap long ol lain Juda, tasol nau em i kamap long ol lain Jentail tu. 17Long gutnius stretpela pasin God i givim manmeri em i kamap ples klia. Dispela stretpela pasin God i givim manmeri em i kam long wanpela rot tasol. Na dispela rot em i rot bilong bilipim gutnius. Dispela kain tok i stap pinis long Buk bilong God na i tok, “Manmeri i stretpela long rot bilong bilipim God bai i stap laip.” (Habakuk 2:4)
God Em i bel hat long olgeta manmeri.
18-20God bilong heven i putim bel hat bilong Em long ples klia. Em i bel hat long ol pasin we ol manmeri i save givim baksait long Em, na Em i bel hat long ol pasin nogut bilong ol. God i stap oltaim oltaim na Em i gat strong. Na God Em i God tru tru. Na taim God i bin wokim dispela graun Em i putim ol dispela samting long ples klia. Ol manmeri ol i lukim ol samting God i bin wokim, na ol inap klia na ol inap save long God. Tasol taim ol i mekim pasin nogut ol i karamapim dispela save God i givim ol, na long dispela as God Em i bel hat. Em olsem na ol manmeri ol i no inap toktok. 21Ol manmeri ol i save pinis long God, tasol ol i no aninit long Em na ol i no tok tenkyu long Em. Tingting bilong ol i paul na ol i no yusim het. Olsem na, tingting bilong ol i stap long tudak. 22Ol i tingim olsem, “Mipela i save lain stret.” Tasol nogat. Ol i paul lain tasol. 23Ol i givim baksait long glori bilong trupela God i no inap i dai. Na ol i putim tingting bilong ol i go long ol samting ol yet i bin wokim. Ol i save wokim imis samting olsem man i save dai na olsem ol pisin na ol animal nabaut.
24Olsem na, long dispela as God Em i larim ol dispela manmeri na ol i bihainim laik bilong ol yet. Em olsem na ol i mekim marit pasin i paul olgeta na mekim nogut long bodi bilong ol yet. 25Ol i lusim trupela save bilong God na kisim ol giaman save. Olsem na, ol i lotuim na aninit long ol samting God i bin wokim, na ol i no tingting long lotuim na aninit long God. God wanpela i gat biknem na i stap oltaim oltaim. Tru tumas.
26Long dispela as God Em i larim ol dispela manmeri na ol i stap long pasin bilong sem. Em olsem na ol meri ol i lusim gutpela marit pasin na ol i mekim pasin i no gutpela wantaim narapela meri. 27Na wankain olsem, ol man ol i lusim marit pasin wantaim meri na bel bilong ol i kirap long ol narapela man tasol. Ol dispela kain man ol i mekim pasin bilong sem wantaim ol narapela man. Ol i mekim olsem na ol yet i kisim pe stret inap long paul pasin ol i mekim.
28Ol dispela manmeri ol i no laik holimpas trupela save bilong God. Na long dispela as God Em i larim ol i stap long tingting nogut na long mekim pasin i no stret. 29Olsem na, ol kain kain pasin nogut, na pasin i rong olgeta, na pasin we ol i tingting tasol long kisim ol planti samting, na pasin we tingting nogut i stiaim ol, na ol jelas pasin, na pasin bilong kilim man i dai, na pasin bilong kros pait, na pasin bilong giaman, na pasin bilong mekim nogut long ol narapela manmeri, ol dispela kain pasin i pulap long ol. Ol i save tok baksait na daunim narapela manmeri, 30na ol i save tok giaman bilong bagarapim ol narapela manmeri, na ol i save hetim God, na ol i save bikhet na apim ol yet, na ol i save kamapim ol nupela wei bilong mekim pasin i rong olgeta, na ol i save sakim tok bilong papamama bilong ol. 31Ol i no yusim het, na ol i no save bihainim tok bilong ol yet, na ol i no save sori long narapela manmeri, na ol i no save tingting taim ol i bagarapim ol narapela manmeri. 32Na ol dispela kain lain ol i klia pinis long stretpela tok bilong God. God i tok, “Manmeri i mekim ol dispela kain pasin nogut, pe bilong ol em i dai.” Em olsem tasol ol i no lusim pasin nogut. Nogat. Ol i mekim i go yet, na tu ol i save sapotim ol narapela manmeri i laik mekim olsem.
lus_Latn tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn